den venetianske skole
Den venetianske skole, komponister, der virkede ved Markuskirken i Venezia fra midten af 1500-tallet til anden halvdel af 1600-tallet; de mest fremtrædende er Adrian Willaert, Andrea Gabrieli (1510-86), hans nevø Giovanni Gabrieli, Claudio Monteverdi og Francesco Cavalli.
Musikken er kendetegnet dels ved den dobbeltkorede teknik, som kirkerummets forskellige pulpiturer gav ideelle betingelser for, dels ved det koncerterende princip, der opnås gennem klanglige kontraster mellem solister og kor og gennem brugen af forskellige instrumenter.
Den venetianske skole fik stor betydning for musikken i Europa, da adskillige komponister tog ophold i Venezia for at lære af mestrene, bl.a. Hans Leo Hassler, Heinrich Schütz og danskeren Mogens Pedersøn.